Maak gereed vir jou vertrek - Suider Kruis
Home » Maak gereed vir jou vertrek
Posted on 12 Maart 2020 11 Maart 2020 by Pastoor Nico Visagie
Die HERE is op pad en Hy is besig om Sy Bruid gereed te kry vir haar vertrek! Dis daarom belangrik dat ons almal 'n draai voor God se spieël moet gaan maak en vergifnis vra vir dit wat ons in die spieël verkeerd sien.
'n Heilige leefstyl is vir die HERE uiters belangrik. Hy sê tog immers in Levitikus 11:44 "Want Ek is die HERE julle God; toon dan dat julle heilig is en wees heilig, want Ek is heilig;", maar baie van ons tekortkominge gaan oorgesien word deur die HERE se genade op pad Hemel toe. Nogtans is dit baie belangrik dat ons tyd met die Heilige Gees spandeer en vra om dit wat nie reg in ons lewens is nie, uit te wys. Die laaste ding wat enige van ons wil hê is om in die Hemel te kom en dan uit te vind dat ons bruilofskleed vol vuil kolle, vlekke en kreukels is, want hierdie is dinge wat ons nou kan regstel.
Sondes gaan op ons Bruilofskleed uitwys op een van drie maniere: Vuil Kolle. Vlekke en Kreukels.
'n Vuil kol is iets wat jy toelaat om jou te skend, iets wat jy na gekyk het, maar nie moes gesien het nie of iets wat jy gesê het wat jy nie moes gesê het nie.
'n Vlek is 'n aanduiding dat die gees innerlike besoedel is. Dit gebeur omdat iets nie reg is binne in ons nie. Dit kan wees dat jy besmet is met selfsug, vrees, vergelding of selfs bitterheid.
Kreukels vorm as gevolg van 'n lang staande gewoonte om te sondig. Gewoonte sonde is sonde wat mens uit gewoonte doen terwyl jy weet dat dit verkeerd is.
Onthou, liewe leser, die HERE ken ons en Hy weet reeds van elke tekortkoming wat ons het. Dis dus nie moontlik om enige iets weg te steek nie en daar is geen rede om skaam of selfbewus te wees nie! Al wat die HERE van ons verlang is om berou te toon en om vergifnis te vra. Dan moet ons onderneem om dit nie weer te doen nie en bid vir die genade om te voorkom dat ons dieselfde sonde herhaal. Die HERE weet ons is nie perfek nie, maar omdat ons aanhoudend berou toon en vergifnis vra vir ons oortredinge, vergewe die HERE en sal Hy aanhou om genade uit te stort sodat ons later ons swakhede kan oorkom. Ons hoef nie perfek te wees nie, maar ons moet perfek berouvol wees.
Die doel van die oefening is om gereed te maak om voor die Koning te staan. Baie oortredinge sal ons outomaties vergewe word op pad Hemel toe, maar onvergewensgesindheid is nie een daarvan nie. Dis waarom dit uiters belangrik is dat ons die wat een ons oortree moet vergewe!
Wat ons gaan help om ander te vergewe is om te weet dat die HERE toegelaat het dat dit gebeur. Die HERE laat toe dat mense ons seermaak om ons weer op die regte pad te bring. Dus kan ons die HERE blameer vir die mense wat ons te nagekom het! As jy dus die wat jou te nagekom het vergewe, vergewe eers die persoon, dan die HERE en laastens jouself. Vra dan die HERE om daardie wortel van bitterheid wat jy in jou ronddra, uit te haal. Ja, daar is 'n wortel van bitterheid in elkeen van ons. Hoever dit gegroei het hang af van hoeveel water ons dit gegee het! Dis ons werk om dit te identifiseer, te verwerp en te bid dat die HERE dit verwyder. Die HERE sal getrou wees om dit geheel en al te verwyder.
Selfsug is nog 'n sonde wat jy van ontslae moet raak. Selfsug is wanneer jy iets vir iemand kon gedoen het, maar dit nie gedoen het nie; heel moontlik omdat jy nie lus was om dit te doen nie. Die vyand weet baie keer voor die tyd wat gaan gebeur. Dat jy iemand gaan help wat hulp nodig het of skouers gaan vryf met iemand wat werklik in die nood is. Dan kom hy en druk al die regte knoppies sodat jy kwaad word en dan nie die goeie daad doen wat jy sou gedoen het nie. Dit gebeur so baie. As dit met jou gebeur, gaan soek die "waarom" en jy sal vind dat dit 'n aanslag van die vyand was.
Nog 'n sonde wat jy moet oppas voor is suinigheid en hoogmoed. Suinigheid is daardie "ek is te besig vir tipes soos julle". Dis gruwelik in die oë van die HERE. Nou kom ons by hoogmoed, wat werklik die wortel van alle euwel is. Suinigheid lei tot trots, wat weer lei tot self-geregtigheid.
Self – wil, selfsug en jaloesie maak dat jy alewig jou eie paadjie te loop sonder die Wil van die HERE en dis net so belangrik om vergifnis daarvoor ook te vra. As jy nie seker is nie, vra dan eerder vergifnis. Dis beter om te weet dat jy dit erken het as wat jy later voor die HERE staan en Hy dit ophaal!
Hier is 'n lysie wat jy kan gebruik om jou vordering dop te hou. Hierdie is die dinge wat van ontslae geraak moet word.
Onthou, die HERE wys nie hierdie dinge uit om ons te ontmoedig of om ons seer te maak nie, maar eerder sodat ons met skoon trouklere voor Hom kan staan. Sonde is VUIL en sonde wat nie vergewe word nie, hou aan om VUIL te wees! Sonde wat vergewe is, bestaan nie meer nie, want dit word uitgekanselleer. Die HERE wil al Sy kinders voor Hom sien met uit gekanselleerde sondes!